"Stille Nag, Heilige Nag" is die Afrikaanse weergawe van een van die bekendste en mees geliefde Kersliedere ter wêreld. Die oorspronklike Duitse lied, "Stille Nacht, Heilige Nacht", is in 1818 in Opper-Oostenryk deur Franz Xaver Gruber gekomponeer op woorde deur Joseph Mohr. Dit is in 2011 deur Unesco tot ’n ontasbare kultuurerfenis van Oostenryk verklaar. Talle kunstenaars uit verskeie genres het die lied al opgeneem. Die weergawe deur Bing Crosby is die derde beste enkelsnitverkoper van alle tye. Stille nag, heilige nag. Alles rus; eensaam wag slegs Maria, geseënde vrou, by haar Kindjie met Josef so trou: Soete, hemelse rus! Soete, hemelse rus! Stille nag, heilige nag. Oor die veld, lief en sag, klink die lied van die engelekoor, eers deur herders, dan verder gehoor: Juig die Redder is daar! Juig die Redder is daar! Stille nag, heilige nag. Jesuskind, vriend'lik lag liefde teer uit u god'like mond; tans daag heerlik die vrywordingstond: Heer gebore vir ons! Heer gebore vir ons! Die lied is op Oukersaand 1818 die eerste keer in Oberndorf, Oostenryk, uitgevoer.